SA, Nasa vat hande om ruimte te verkenDr. Phil Mjwara, direkteur-generaal van die departement van wetenskap en innovasie tydens die seremonie. (Foto: Elmond Jiyane) ŉ Nuwe kommunikasiefasiliteit by Matjiesfontein in die Wes-Kaap sal dit makliker maak vir ruimtevaarders van Nasa om met die aarde te kommunikeer. Dié perseel in die Karoo sal een van net drie maanverkenningsgrondpersele (Legs) in die wêreld wees. Die sooispitseremonie vir die beplande perseel het Dinsdag plaasgevind en simboliseer ook ŉ hernude samewerkingsooreenkoms tussen die Suid-Afrikaanse nasionale ruimte-agentskap (Sansa) en Nasa. Die ooreenkoms het ten doel om nouer samewerking te bewerkstelling met toekomstige sendings na die buiteruim. ŉ Antenna van 10 tot 24 meter hoog, sal op die perseel aangebring word en is bedoel om ruimtevaarders op Nasa se Artemis-ruimtetuig en diegene wat daarna op en om die maanoppervlak sal werk, deurlopend in verbinding met die aarde te plaas. “Ligging, weer en bestaande infrastruktuur maak Matjiesfontein die ideale plek om hierdie antenna te bou,” het dr. Badri Younes, adjunk-mede-administrateur vir Nasa se ruimtekommunikasie- en navigasie (SCaN)-program, gesê. Younes sê die maan het Nasa en Suid-Afrika 60 jaar gelede bymekaar gebring, en hy is bly dit is Dinsdag weer gedoen. Die grondstasie in Matjiesfontein is een van drie terreine met soortgelyke kommunikasie-antennas wat strategies oor die wêreld heen geplaas is. Nasa wil ook grondstasies in New Mexiko en Australië vestig. “Ons kon regtig nie vir ’n beter plek op aarde gevra het as hier in Suid-Afrika nie – met wie ons ses dekades gelede die eerste keer saamgewerk het om die eerste mense op die maanoppervlak te laat land,” het Younes gesê. Suid-Afrika was die tuiste van ’n grondopsporingstasie buite Johannesburg by Hartebeesthoek wat ’n deurslaggewende rol gespeel het in Nasa se Apollo-sendings in die 1960’s. Volgens Younes sal Artemis, vernoem na Apollo se mitiese tweelingsuster, die eerste vrou en persoon van kleur op die maan laat land. Hy meen dit sal die weg baan vir ’n “langtermyn-maan-teenwoordigheid, en as bousteen dien om ruimtevaarders na Mars te stuur”. Dr. Phil Mjwara, direkteur-generaal van die departement van wetenskap en innovasie, beskryf die hernude vennootskap as “wedersyds voordelig” en sê dat die grondstasie Artemis in staat sal stel om sy doelwitte te bereik en wetenskaplike kennis uit te brei. “Die Matjiesfontien-grondstasie brei Sansa se ruimtevermoëns en -spesialisasie uit, wat die agentskap se rol as ’n globale rolspeler in ruimtewetenskap en -tegnologie versterk,” het Tiaan Strydom, waarnemende uitvoerende hoof van kommersiële dienste by Sansa, gesê.